SL Uradni list Evropske unije L 153/13

DELEGIRANA UREDBA KOMISIJE (EU) 2016/909

z dne 1. marca 2016

o dopolnitvi Uredbe (EU) št. 596/2014 Evropskega parlamenta in Sveta glede regulativnih tehničnih standardov za vsebino obvestil, ki se predložijo pristojnim organom, ter glede zbiranja, objave in hrambe seznama obvestil

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Sveta in Komisije 2003/124/ES, 2003/125/ES in 2004/72/ES (1) ter zlasti tretjega pododstavka člena 4(4) Uredbe;

ob upoštevanju naslednjega:

(1) Delegirana uredba Komisije, ki se sprejme v skladu s tretjim pododstavkom člena 27(3) Uredbe (EU) št. 600/2014 Evropskega parlamenta in Sveta (2), zahteva redne predložitve referenčnih podatkov za identifikacijo za finančne instrumente, ki so uvrščeni v trgovanje. Nasprotno člen 4 Uredbe (EU) št. 596/2014 zahteva, da mesta trgovanja samo enkrat obvestijo svoje pristojne organe o podatkih o finančnem instrumentu, za katerega je vložen zahtevek za uvrstitev v trgovanje, ki je uvrščen v trgovanje ali s katerim se trguje, in nato še enkrat, kadar se z instrumentom preneha trgovati ali ko ta ni več uvrščen v trgovanje. Ob upoštevanju zgoraj navedenih razlik v obveznostih poročanja v skladu z Uredbo (EU) št. 596/2014 in omenjeno delegirano uredbo, bi bilo treba obveznosti poročanja v skladu s to uredbo uskladiti z obveznostmi poročanja v skladu z navedeno delegirano uredbo, da se zmanjša upravno breme za subjekte, za katere veljajo takšne obveznosti.

(2) Da bi se omogočila uspešna in učinkovita uporaba seznama obvestil o finančnih instrumentih, bi morala mesta trgovanja zagotoviti popolna in točna obvestila o finančnih instrumentih. Iz istega razloga bi pristojni organi morali spremljati in oceniti popolnost in točnost obvestil o finančnih instrumentih, ki jih prejmejo od mest trgovanja, ter jih takoj obvestiti o ugotovljenih nepopolnostih ali netočnostih. Prav tako bi moral tudi Evropski organ za vrednostne papirje in trge (ESMA) spremljati in ocenjevati popolnost in točnost obvestil, ki jih prejme od pristojnih organov, ter jih takoj obvestiti o ugotovljenih nepopolnostih ali netočnostih.

(3) ESMA bi morala seznam sporočil o finančnih instrumentih objaviti v elektronskem in strojno berljivem formatu, ki ga je mogoče prenesti s spleta, da bi olajšala učinkovito uporabo in izmenjavo podatkov.

(4) Ta uredba temelji na osnutkih regulativnih tehničnih standardov, ki jih je ESMA predložila Komisiji. ESMA je o osnutkih regulativnih tehničnih standardov, na katerih temelji ta uredba, opravila javna posvetovanja, analizirala morebitne z njimi povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (3).

(5) Da bi zagotovili nemoteno delovanje finančnih trgov, bi morala ta uredba začeti veljati čim prej, določbe iz te uredbe pa bi morale veljati od istega datuma kot tiste iz Uredbe (EU) št. 596/2014 –

SPREJELA NASLEDNJO UREDBO:

Člen 1

Obvestila o finančnih instrumentih v skladu s členom 4(1) Uredbe (EU) št. 596/2014 vključujejo vse podatke iz razpredelnice 2 Priloge k tej uredbi, ki se nanašajo na zadevne finančne instrumente.

Člen 2

1. Pristojni organi z avtomatiziranimi postopki spremljajo in ocenijo, ali so obvestila, prejeta v skladu s členom 4(1) Uredbe (EU) št. 596/2014, skladna z zahtevami iz člena 1 te uredbe in člena 2 Izvedbene uredbe Komisije (EU) 2016/378 (4).

2. Upravljavce mest trgovanja se z avtomatiziranimi postopki nemudoma obvesti o kakršnih koli nepopolnostih v prejetih obvestilih in kadar obvestila niso predložena do roka iz člena 1 Izvedbene uredbe (EU) 2016/378.

3. Pristojni organi z avtomatiziranimi postopki popolna in točna obvestila o finančnih instrumentih posredujejo ESMA v skladu s členom 1.

ESMA na dan po prejemu obvestil o finančnih instrumentih v skladu s členom 4(2) Uredbe (EU) št. 596/2014 z avtomatiziranimi postopki konsolidira obvestila, ki jih je prejela od vsakega pristojnega organa.

4. ESMA z avtomatiziranimi postopki spremlja in oceni, ali so obvestila, ki jih je prejela od pristojnih organov, popolna in točna ter skladna s standardi in formati iz razpredelnice 3 Priloge k Izvedbeni uredbi (EU) 2016/378.

5. ESMA z avtomatiziranimi postopki nemudoma obvesti zadevne pristojne organe o nepopolnostih v posredovanih obvestilih in kadar obvestila niso predložena do roka iz člena 1(3) Izvedbene uredbe (EU) 2016/378.

6. ESMA z avtomatiziranimi postopki objavi popoln seznam obvestil v elektronskem in strojno berljivem formatu, ki ga je mogoče prenesti s spleta.

Člen 3

Ta uredba začne veljati dan po objavi v Uradnem listu Evropske unije.

Uporablja se od 3. julija 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 1. marca 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 1.

(2) Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).

(3) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(4) Izvedbena uredba Komisije (EU) 2016/378 z dne 11. marca 2016 o določitvi izvedbenih tehničnih standardov glede časa, oblike in predloge za predložitev uradnih obvestil pristojnim organom v skladu z Uredbo (EU) št. 596/2014 Evropskega parlamenta in Sveta (UL L 72, 17.3.2016, str. 1).